270/1991 Sb.
Zákon Slovenskej národnej rady o Štátnom fonde trhovej regulácie Slovenskej republiky v poľnohospodárstve

270
ZÁKON
Slovenskej národnej rady
z 18. júna 1991
o Štátnom fonde trhovej regulácie Slovenskej republiky v poľnohospodárstve
Slovenská národná rada sa uzniesla na tomto zákone:

§ 1
Na podporu plynulého prispôsobovania sa výrobcov poľnohospodárskych výrobkov zmenám podmienok na trhu potravín a jeho primeranej rovnováhy prostredníctvom štátnych intervenčných nákupov vybraných poľnohospodárskych výrobkov za ceny určené podľa osobitného predpisu1) (ďalej len „garantované ceny“) sa zriaďuje Štátny fond trhovej regulácie Slovenskej republiky v poľnohospodárstve (ďalej len „fond“).2)
§ 2
(1) Správu fondu vykonáva Ministerstvo poľnohospodárstva a výživy Slovenskej republiky na ťarchu svojho rozpočtu. Za hospodárenie s prostriedkami fondu zodpovedá minister poľnohospodárstva a výživy Slovenskej republiky (ďalej len „minister“), ktorý rozhoduje o použití prostriedkov. Na jeho rozhodovanie sa nevzťahujú všeobecné predpisy o správnom konaní.3)
(2) Fond je inou štátnou organizáciou;4) vo svojom mene môže nadobúdať práva a zaväzovať sa.
(3) Na čele fondu je riaditeľ, ktorého vymenúva a odvoláva minister.
(4) Minister zriaďuje ako svoj poradný orgán Radu fondu.
§ 3
(1) Zdrojom fondu sú
a) dotácie zo štátneho rozpočtu Slovenskej republiky,
b) tržby z predaja výrobkov získaných štátnymi intervenčnými nákupmi,
c) kladné rozdiely medzi cenou dovážaných výrobkov a ich predajnou cenou v tuzemsku,
d) dohodnuté príspevky od účastníkov trhu,
e) úroky z prostriedkov fondu uložených v peňažnom ústave,
f) príjmy z peňažného postihu žiadateľov za neoprávnené použitie alebo zadržanie prostriedkov poskytnutých fondom,
g) ďalšie zdroje v súlade s osobitnými predpismi.
(2) Prostriedky fondu možno použiť na
a) štátne intervenčné nákupy výrobkov za garantované ceny,
b) náklady spojené s prepravou, skladovaním, úpravou, spracovaním a predajom výrobkov získaných zo štátnych intervenčných nákupov,
c) náklady spojené s cenovou intervenciou pri vývoze,
d) úroky z úverov.
(3) Zostatok peňažných prostriedkov fondu po finančnom zúčtovaní vzťahov k štátnemu rozpočtu Slovenskej republiky koncom roka neprepadá.
§ 4
(1) Fond je povinný zisťovať všetky okolnosti potrebné pre rozhodnutie o efektívnom použití prostriedkov fondu. Príslušné štátne orgány a organizácie5) mu za týmto účelom poskytujú informácie.
(2) O použití prostriedkov fondu uzatvára fond zmluvy o intervenčných nákupoch. Prostriedky fondu možno použiť len na účely, ktoré boli dohodnuté v zmluve; nepoužité prostriedky je žiadateľ povinný vrátiť.
(3) Na uzavretie zmluvy o intervenčnom nákupe nie je právny nárok.
(4) Ak žiadateľ neoprávnene použil alebo zadržal prostriedky fondu v rozpore s určenými alebo dohodnutými podmienkami, je povinný ich fondu vrátiť a zároveň zaplatiť penále podľa osobitného predpisu.6)
§ 5
Podrobnosti o organizácii, činnosti a úlohách fondu a Rady fondu upraví štatút fondu, ktorý schvaľuje vláda Slovenskej republiky.
§ 6
Tento zákon nadobúda účinnosť dňom vyhlásenia.

F. Mikloško v. r.
J. Čarnogurský v. r.

1) Zákon č. 526/1990 Zb. o cenách.
2) § 23 ods. 1 zákona SNR č. 592/1990 Zb. o rozpočtových pravidlách Slovenskej republiky.
3) Zákon č. 71/1967 Zb. o správnom konaní (správny poriadok).
4) § 62 písm. b) Hospodárskeho zákonníka.
5) § 1 Hospodárskeho zákonníka.
6) § 16 zákona SNR č. 592/1990 Zb.